Trokdrywer vas ná ‘kaping’Die wa van die ‘gekaapte’ vragmotor. (Foto: Verskaf) Elf verdagtes, waaronder ŉ vragmotorbestuurder, sal na verwagting Woensdag in die Durbanse landdroshof verskyn nadat ŉ vragmotor kwansuis verlede week by ŉ hawe in die stad gekaap is. Brig. Jay Naicker, woordvoerder van die polisie, sê die vragmotorbestuurder het Vrydag ŉ kaping by ŉ polisiestasie op die kusdorpie Umkomaas aangemeld. Die bestuurder het in die klag aangevoer dat hy vroeër in ŉ vragmotor by Maydon‑kaai oorval is, waarna die verdagtes met die vragmotor op die vlug geslaan het. Volgens Naicker het polisiebeamptes die vragmotor binne enkele ure verlate naby die Umgababa-afrit op die N2-snelweg opgespoor. Daar was egter geen teken van die vragmotor se wa óf vrag nie. Verdere ondersoek het die polisiebeamptes Maandag na ŉ pakhuis in Isipingo gelei waar hulle die vrag in die besit van vier verdagtes aangetref het. Dié verdagtes is op die plek in hegtenis geneem. Die vragmotor se wa is later in Jacobs opgespoor. Daar het polisiebeamptes inligting ontvang wat hulle terug na Isipingo gelei het waar nóg ses verdagtes weggekruip het. Dié verdagtes is ook in hegtenis geneem en die polisiebeamptes het op vier voertuie wat in die kaping gebruik is, beslag gelê. Toe die polisiebeamptes twee en twee bymekaar sit, het hulle besef die vragmotorbestuurder was by die kaping betrokke, vertel Naicker. Die vragmotorbestuurder het na bewering die vragmotor saam met sy vrag aan die ander verdagtes verkoop. Die vragmotorbestuurder is in KwaMakhutha in hegtenis geneem en gesteelde goedere ter waarde van sowat R1,5 miljoen is herwin. Volgens Naicker word die elf verdagtes, almal tussen die ouderdomme van 39 en 50, vir diefstal en die besit van gesteelde goedere aangekla.